Nog vas ná geweld op MusinaDie betogings in Musina. (Foto: Verskaf) Nog vyf mense is in hegtenis geneem weens die onlangse onluste op Musina in Limpopo. Dit bring die getal inhegtenisnemings op nege te staan. Lt.kol. Malesela Ledwaba, provinsiale polisiewoordvoerder, het Maandag aan Maroela Media gesê die groep wat nou aangekeer is, het na bewering probeer munt slaan uit die betogings wat verlede week in die distrik opgevlam het. Die verdagtes het motoriste glo snags as deel van sogenaamde onwettige tolhekke voorgekeer en kontant by hulle geëis. Motoriste wat geweier het om te betaal, se voertuie is beskadig en in sommige gevalle is mense selfs aangerand. Die verdagtes, almal tussen 20 en 36 jaar oud, word nou van openbare geweld, brandstigting en opsetlike beskadiging van eiendom aangekla. Hulle sal na verwagting later vandag in die landdroshof op Musina verskyn. Maroela Media het vroeër berig inwoners het verlede week opgeruk weens ’n tekort aan water op die dorp. Motorbande is in die strate aan die brand gesteek, voertuie is plek-plek onder klippe gesteek en talle paaie is weens die betogings gesluit. Verskeie ondernemings is glo in die proses besteel en ŉ polisievoertuig is beskadig. Die betogers het ook ŉ munisipale trekker en verskeie munisipale geboue aan die brand gesteek. Ledwaba het vanoggend gesê die situasie is in dié stadium kalm en die polisie hou dit fyn dop.